**Høringsparter**

**Høringsnotat til Høringsportalen**

Udkast til ændringer i bekendtgørelse om hvileperiode og fridøgn m.v. og udkast til ændringer i bekendtgørelse om systematisk arbejdsmiljøarbejde (vedr. afrapportering fra Implementeringsudvalgets arbejdsgruppe om arbejdstidsspørgsmål) har i perioden fra den 22. april – 24. maj 2024 været i skriftlig høring i Arbejdsmiljørådet og været lagt på Høringsportalen.

Der er alene modtaget høringssvar fra medlemmerne af Arbejdsmiljørådet, som alle bakker op om udkast til ændringer i bekendtgørelse om hvileperiode og fridøgn.

Der er på baggrund af en bemærkning fra Lederne foretaget en ensretning af formuleringen om, at kompenserende hvileperioder skal ydes i umiddelbar forlængelse af arbejdet, for at undgå utilsigtede misforståelser ved forskellige formuleringer.

Der er endvidere modtaget høringssvar fra medlemmerne af Arbejdsmiljørådet i forhold til ændringer i bekendtgørelse om systematisk arbejdsmiljøarbejde.

Det fremgår af samtlige høringssvar, at ordet ”oplysninger” foreslås erstattet af ordet ”viden”. Dette forslag er blevet imødekommet.

Videre fremgår det af høringssvarene fra DA, F&P, Lederne, KL, Danske Regioner, FH og MEDST, at den foreslåede bestemmelse i § 11, stk. 2, vedrørende samarbejde om arbejdsmiljø i virksomheder med 1-9 ansatte, foreslås slettet, da bestemmelsen vil medføre en udvidelse af den indgåede partsaftale på området. AC foreslår den foreslåede bestemmelse fastholdt.

Forslaget om at slette bestemmelsen er blevet imødekommet, da den EU-dom, der ligger til grund for partsaftalen og indsættelse af bestemmelser i bekendtgørelsen om systematisk arbejdsmiljøarbejde, alene vedrører arbejdsmiljørepræsentanter i virksomheder med arbejdsmiljøorganisation og ikke virksomheder med 1-9 ansatte.

Venlig hilsen

Jeanne Borgqvist